## Susana Camarero destaca la col·laboració amb les entitats del tercer sector per a impulsar polítiques dirigides a la protecció de la infància i l’acolliment familiar

*** La vicepresidenta aborda amb la Plataforma d’Organitzacions d’Infància l’atenció a menors en els municipis afectats per la dana i les accions per a impulsar el suport a les famílies i l’acolliment familiar**

La vicepresidenta primera i consellera de Servicis Socials, Igualtat i Vivenda, Susana Camarero, ha subratllat que la col·laboració entre la Generalitat i les entitats del tercer sector és “essencial” per a impulsar polítiques de protecció de la infància i de l’acolliment familiar.

Així ho ha destacat la vicepresidenta durant la reunió que ha mantingut amb representants de la Plataforma d’Organitzacions d’Infància, una aliança estatal d’entitats que treballen en la defensa, promoció i protecció dels drets de la infància.

La trobada ha servit per a conéixer les actuacions que la Plataforma desenrotlla en els municipis afectats per la dana, així com per a avançar en noves línies de col·laboració amb la Generalitat.

Durant la reunió, Camarero ha subratllat que “l’atenció als xiquets i xiquetes més vulnerables és una prioritat absoluta per a este Consell” i ha incidit en “la importància de treballar juntament amb les entitats socials que coneixen de prop la realitat de les famílies i menors en situació de dificultat”.

Per la  seua part, la Plataforma d’Infància ha presentat el seu ‘Projecte dana’, una iniciativa orientada a acompanyar famílies i menors en les localitats afectades pel temporal del passat 29 d’octubre. La vicepresidenta ha valorat este treball conjunt i ha recordat que la Generalitat ha desplegat des de llavors un ampli dispositiu de suport, amb ajudes econòmiques directes, reforç de personal de servicis socials i protocols específics d’actuació en emergències.

Així, ha recordat que el Consell ha aprovat dos decrets d’ajudes urgents dirigides a famílies acollidores, nombroses, monoparentals i vulnerables amb menors a càrrec, residents en les zones afectades per la dana, i a més ha reforçat els equips de servicis socials dels municipis amb 40 nous professionals i amb formació especialitzada en emergències a més de 400 treballadors de l’àmbit social.

A més, s’han desenrotllat reunions de coordinació constant amb entitats com Save the Children, UNICEF, Càritas i Creu Roja, així com amb els col·legis professionals de l’àmbit social, “per a garantir una resposta eficaç davant qualsevol situació que afecte la infància i l’adolescència”, ha remarcat la consellera.

Fecha: 23/10/2025